Wees skerp en wen met ’n skeppende skryfkompetisie!
Kan jy met woorde goël, sinne optower en oorspronklike gedagtes aan mekaar timmer? Dan is die agste ‘Skerpskryf in Afrikaans’, ’n skeppende skryfkompetisie vir graad 7-, 10-, 11- en 12-leerders van Drakenstein, die perfekte plan vir maklike kontant in die hand. Inskrywings is boonop gratis, dus deelnemers kan net wen.
Deelname is maklik en tot voordeel van elke leerder wat in Afrikaans skryf. Dit sal boonop help om belowende jong skrywers te identifiseer. Die finaliste en hul onderwysers sal genooi word na ŉ prysoorhandiging by die Hugenote Gedenkskool waar hulle ook sal deelneem aan ’n werksessie met bekende skrywers, joernaliste en blogskrywers oor die vele aspekte van skryf in Afrikaans.
Leerders kan by hul Afrikaansonderwysers uitvind hoe om in te skryf. Wenners van die vorige jare kan weer inskryf, maar sal nie in aanmerking kom vir pryse nie. Inskrywings moet teen 28 Julie 2018 ingehandig word by Verinque Hendriks in die Taalmuseum te Pastorielaan 11, Paarl. Vir navrae en elektroniese inskrywings, kontak haar op 021 872 3441 of vakkundige@taalmuseum.co.za.